Vermiste hondjie tuis ná tragiese ongeluk | Maroela Media
Mpho Mahlaela, Bernice Muller en Kamogelo Mokoena saam met Chappies.
Chappies, 'n Jack Russell-hondjie wat dae lank vermis was nadat haar eienaar in 'n ongeluk naby Marble Hall in Limpopo gesterf het, is veilig tuis.
Maroela Media het vroeër berig haar eienaar, Allie Buitendag (26), en sy pa, Alberts (60), was Woensdag een van verskeie slagoffers van 'n dodelike ongeluk op die Arabie-damwalpad. Chappies was ook in die bakkie toe die ongeluk gebeur het. Sy is vermoedelik uit die bakkie geslinger en was sedertdien skoonveld.
Buitendag se verloofde, Bernice Muller, was veral ontroosbaar ná Chappies se verdwyning. Die gesinne het pamflette in die omgewing van die ongeluk opgeplak en 'n beloning uitgeloof vir Chappies. Hulle het ook sedertdien die omgewing gefynkam op soek na enige spoor van die hondjie.
Saterdagaand het hulle 'n oproep gekry dat twee skoolseuns Chappies moontlik opgemerk het, het Lindie Byleveld, Bernice se ma, gesê. Hulle het tot Sondag omstreeks 02:00 self in die omgewing gesoek, maar van Chappies was daar geen teken nie.
Sondagoggend het Mpho Mahlaela (18) en Kamogelo Mokoena (18), twee matriekleerlinge wat naby die ongelukstoneel woon, laat weet dat hulle weer 'n hond gesien het wat aan Chappies se beskrywing voldoen. Die twee het haar probeer vang, maar die verwilderde hond het aangehou weghardloop.
"Ons het die heeltyd geroep, Chappies, Chappies … maar die hond was baie bang," het Mpho gesê.
Hulle het hul soektog Sondagoggend voortgesit en haar weer opgemerk. "Ons het jammer gevoel vir die mense en was bekommerd oor die hond," het hy vertel.
Veilig tuis. Chappies by sy eienaar, Bernice Muller.
Die twee het voortdurend by die hond gebly en Byleveld weer laat weet dat hulle haar gesien het. Die gesin is inderhaas terug na die ongelukstoneel, waar hulle na Chappies begin roep het. Die hondjie het eindelik uit die veld te voorskyn gekom en in die Bylevelds se voertuig gespring. Sy was honger en dors, maar ongedeerd.
Byleveld het gesê hulle is oorstelp van vreugde. "Ons het gehuil van blydskap."
Mpho het gesê hy en Kamogelo het nog nie besluit wat hulle met hul beloning gaan doen nie. "Ons beraam nog planne."
Zelda Buitendag, Allie se ma, het gesê Chappies se veilige terugkeer was 'n vertroosting. "Ek is só bly, jy weet nie wat dit vir ons beteken nie. Dis 'n vertroosting vir die hele familie."
'n Roudiens vir haar man en seun word Dinsdag gehou.
Ek glo almal wat julle hartseer storie volg is baie dankbaar oor Chappies se tuiskoms. Dit is net so belangrik watter skakel met jou oorlede geliefdes so 'n troeteldier bly en hoe dit troos. Dankie aan Mpho en Kamogelo vir hulle hulp. Sterkte vir al die treurendes in die tragedie.
Ek is so bly. Ek is self is 'n ongelooflike sentimentele mens, so ek kan net dink hoe belangrik dit vir hulle was om vir Chappies vir hulle moet wees.
Dankbaar dat die hondjie gevind is en dat sy naby die ongelukstoneel gebly het en nie die wye wêreld in is nie. Lyk my almal is baie bly. Sê maar opreg dankie vir onse Vader.
Dankie Abba Vader dat u gesorg het dat Cappies gevind is dankie ook vir die jong seuns wat haar gekry het .Dink aan die family wat hulle geliefdes verloor het .